บสย.จัดให้3โครงการค้ำเอสเอ็มอีสูง37.5%
บสย.จัด 3 โครงการอุ้มรายย่อยรับค้ำประกันสูงสุดถึง 37.5% หวังให้เข้าถึงสินเชื่อ
12 มิ.ย. 2558

บสย.จัด 3 โครงการอุ้มรายย่อยรับค้ำประกันสูงสุดถึง 37.5% หวังให้เข้าถึงสินเชื่อ
นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย.ออกโครงการค้ำประกันสินเชื่อเพื่อช่วยเหลือผู้ประกอบการรายย่อยในอัตราการค้ำประกันตั้งแต่ 25-37.5% สูงกว่าการค้ำประกันสินเชื่อให้ผู้ประกอบการทั่วไปที่ระดับ 18% ขณะนี้มี 3 โครงการ คือ โครงการค้ำประกันสินเชื่อช่วยผู้ประกอบการใหม่ (Start-Up) ที่ค้ำสูงถึง 37.5% โดยได้ค้ำประกันให้เอสเอ็มอีแล้ว 2,890 ราย วงเงินกว่า 1,700 ล้านบาท จากเป้าหมายที่เตรียมไว้ 1 หมื่นล้านบาท
นอกจากนี้ ยังมีโครงการค้ำประกันให้ผู้ประกอบการโอท็อปรับค้ำสูงสุดถึง 25% ณ สิ้นเดือน พ.ค. มียอดค้ำ 182 ราย วงเงินค้ำประกัน 58.8 ล้านบาท และโครงการไมโครไฟแแนซ์ ที่ล่าสุดมีสถาบันการเงิน คือ ธนาคารออมสิน ธนาคารไทยพาณิชย์ และธนาคารทิสโก้ ส่งเอสเอ็มอีเข้าโครงการแล้ว 5,462 ราย วงเงินที่ค้ำประกัน 557.9 ล้านบาท
ทั้งนี้ โครงการไมโครไฟแนนซ์มีระดับการค้ำประกันค่อนข้างสูง เนื่องจากรัฐบาลรับค้ำให้เอสเอ็มอีถึง 20% ที่เหลือสถาบันการเงินสามารถเรียกเก็บค่าธรรมเนียมการค้ำจากเอสเอ็มอีเพิ่มได้อีก เช่น ถ้าค้ำเพิ่มอีก 2% เป็นเวลา 5 ปี ยอดค้ำจะเพิ่มอีก 10% เมื่อรวมกับการค้ำจากภาครัฐ 20% เท่ากับยอดค้ำประกันจะสูงถึง 30% ทั้งนี้เพื่อช่วยเอสเอ็มอีรายย่อยให้มีโอกาสเข้าถึงแหล่งเงิน